Amptenare aangekla ná meisie (8) doodskokCharlene Jacobs (8). Foto: Verskaf. Die AfriForum-takke op Secunda en Leandra in Mpumalanga het klagtes van moord en strafbare manslag teen twee amptenare van die Govan Mbeki-munisipaliteit ingedien nadat Charlene Jacobs (8) onlangs naby haar ouerhuis doodgeskok is. Charlene is op 10 Augustus omstreeks 15:00 doodgeskok toe sy teen ’n kragpaal buite haar ouerhuis op Leandra geleun het. Kragdrade het na bewering uit ’n gat gesteek en aan die paal geraak. Volgens Charlie Jacobs, Charlene se pa, het sy buite saam met haar maatjies gespeel toe sy moeg geword en teen dié gelaaide kragpaal geleun het. Jacobs beweer hy is ŉ dag ná sy dogtertjie se dood by die polisiekantore én munisipaliteit op Secunda weggewys toe hy die voorval wou aanmeld. Hillel Coetzer, streeks koördineerder van Mpumalanga-Wes en Charlie Jacobs, Charlene se pa. Foto: Verskaf AfriForum is verlede week na die plaaslike polisie in Leandra om ŉ saak teen die munisipale bestuurder en hoof van tegniese dienste aanhangig te maak. Volgens Hillel Coetzer, streekskoördineerder van Mpumalanga-Wes, het die stasiebevelvoerder glo aan Jacobs gesê dat hy sy verklaring mag aflê, maar slegs die inligting mag aanmeld wat die polisie as “belangrik” beskou. AfriForum het die saak verder na die polisie se nasionale kantoor gevoer asook onder die aandag van die waarnemende kluster-bevelvoerder in Secunda gebring waarna opdrag gegee is dat die organisasie en Jacobs bygestaan moet word om die klagtes in te dien. Die munisipaliteit het ook eers ná AfriForum se ingryping opgetree en die paal van die kragnetwerk ontkoppel. “Weens die gebrek aan behoorlike dienslewering en instandhouding deur die munisipale bestuurder en hoof van tegniese dienste, het ŉ onskuldige kind haar lewe verloor. Hierdie optrede deur die betrokke mense is strafregtelik van aard en hulle moet tot verantwoording geroep word,” het Coetzer gesê. Volgens ŉ onafhanklike deskundige wat AfriForum genader het, het onwettige elektrisiteitskoppelings aan gelaaide elektrisiteitsdrade aan die paal geraak. Verder het die lamppaal ook geen aarddraad gehad nie. Volgens Coetzer is ŉ soortgelyke saak in Standerton aangemeld, waar ŉ kind ernstig beseer is nadat hy geskok is deur ŉ oop kragboks. Hy het gesê AfriForum sal ook ondersoek instel teen die Lekwa-munisipaliteit oor dié voorval. “AfriForum reël tans berading vir die Jacobs-familie en bedank senior polisiebeamptes vir hul daadwerklike ingryping om Jacobs en AfriForum op grondvlak by te staan,” het Coetzer gesê.